Εξοχότατη κυρία Πρόεδρε της Ελληνικής Δημοκρατίας,

Αξ. Κυρία Υπουργέ Παιδείας,

Αξ. Κύριε υπουργέ Ναυτιλίας και Νησιωτικής Πολιτικής,

κύριε Αρχηγέ του ΛΣ, κύριε Πρύτανη, κύριοι Πρόεδροι, κύριε εκπρόσωπε της Πρωτοβουλίας 21

 Η έκθεση **Τρέξε επάνω εις τα κύματα της φοβεράς θαλάσσης. 1821. Ο Αγώνας στη Θάλασσα** αποτελεί τη ναυαρχίδα των δράσεων που σχεδιάστηκαν από τα Γενικά Αρχεία του Κράτους (Γ.Α.Κ.) στο πλαίσιο του εορτασμού των 200 χρόνων από την κήρυξη της Επανάστασης.

Ενταγμένη στις επίσημες δράσεις της «Πρωτοβουλίας 1821-2012», υλοποιείται χάρις στην σταθερή υποστήριξη και συνεργασία του Ιδρύματος Ευγενίδου, με το οποίο τα Γ.Α.Κ. «συμπλέουν» και σ’ αυτό το ταξίδι, μετά την εξαιρετικά επιτυχημένη συνεργασία τους το 2014, το 2019 και το 2020.

Είναι ευτυχής συγκυρία που η έναρξη της κορυφαίας επετειακής δράσης των ΓΑΚ γίνεται την παραμονή του εορτασμού της Διεθνούς Ημέρας των Αρχείων όπως έχει καθιερωθεί η 9η Ιουνίου από το Διεθνές Συμβούλιο Αρχείων.

**Τα Γενικά Αρχεία του Κράτους είναι ταυτόσημα με το ΄21**. Χάρις στον Γιάννη Βλαχογιάννη, τον άνθρωπο που πρωτοστάτησε στην ίδρυσή τους το 1914 δωρίζοντας την πολύτιμη συλλογή του, διαθέτουν σήμερα τη μεγαλύτερη σε μέγεθος παρακαταθήκη πρωτογενών πηγών για το 1821.

Εμβληματική φυσιογνωμία ο ίδιος, εραστής του μεγάλου Αγώνα, υπήρξε από τους πιο επίμονους στην αναζήτηση αρχείων, ιδιωτικών εγγράφων, χειρογράφων και απομνημονευμάτων και αυτό το πάθος του διέσωσε από την καταστροφή ένα πολύ σημαντικό μέρος των αρχείων αυτής της περιόδου το οποίο, μέσω των Γενικών Αρχείων του Κράτους, ενσωματώθηκε στην αρχειακή περιουσία του έθνους.

Με την κήρυξη της Επανάστασης του 1821 και τη σύσταση των πρώτων πολιτικών και διοικητικών Αρχών της, ξεκινά και η συστηματική παραγωγή δημοσίων εγγράφων τού υπό ίδρυση κράτους. Η τήρηση των αρχείων ήταν υποχρεωτική, ενώ ήδη από τα πρώτα χρόνια του Αγώνα λαμβάνονται μέτρα που αφορούν στην ασφάλεια και στην προστασία τους. Δεν πρέπει να λησμονούμε, άλλωστε, ότι τα έγγραφα παράγονταν και τα αρχεία συγκροτούνταν σε συνθήκες πολέμου.

Τμήμα, λοιπόν αυτών των αρχειακών τεκμηρίων των Αρχών και των ανθρώπων που τις στελέχωσαν, τεκμηρίων που διασώθηκαν ακόμη και μέσα σε πολεμικές συνθήκες, αποτελεί το περιεχόμενο της έκθεσης. Τεκμήρια που, στην πλειοψηφία τους, δεν αποσκοπούν στον αισθητικό εντυπωσιασμό. Εντυπωσιάζουν όμως με τη μοναδικότητα της πληροφορίας που φέρουν και μας παραδίδουν.

Η παρουσίαση των αρχειακών τεκμηρίων επικουρείται από την παρουσίαση μουσειακών κειμηλίων των ΓΑΚ-Υδρας αλλά και από σύγχρονες ψηφιακές εφαρμογές. Έτσι, ο επισκέπτης αξιοποιώντας την επαφή με το πρωτότυπο αρχειακό υλικό και την επαυξημένη πραγματικότητα των εφαρμογών μεταφέρεται σε μια άλλη εποχή και «βυθίζεται» κυριολεκτικά στην ατμόσφαιρά της.

Η έκθεση, ως εργαλείο εξοικείωσης του ευρύτερου κοινού με τις άμεσες πηγές της Ιστορίας, διαθέτει παράλληλα και έναν εκπαιδευτικό χαρακτήρα. Τα αρχειακά τεκμήρια βρίσκονται στο επίκεντρο της εκπαιδευτικής διαδικασίας και η αξιοποίησή τους ευαισθητοποιεί τους μαθητές προς την κατεύθυνση της ουσιαστικής μάθησης διαμέσου των πρωτογενών πηγών. Ευελπιστούμε ότι οι συνθήκες θα επιτρέψουν ώστε το επόμενο σχολικό έτος η έκθεση να ανοίξει τις πύλες της στο μαθητικό κοινό.

**Ευχαριστίες** οφείλονται σε πολλούς, οι οποίοι, εις πείσμα των συχνών ανατροπών που επέβαλε η πανδημία που ενέσκηψε, πίστεψαν στην προσπάθεια:

Στην Υπουργό Παιδείας & Θρησκευμάτων, κυρία **Νίκη Κεραμέως** για την αρωγή της, καθώς και στα επιτελικά στελέχη του ΥΠΑΙΘ,

στον Υπουργό Ναυτιλίας και Νησιωτικής Πολιτικής, κύριο **Γιάννη Πλακιωτάκη** και τη Γενική Γραμματέα Νησιωτικής Πολιτικής, κυρία **Χριστιάνα Καλογήρου** για τη χρηματοδότηση του καταλόγου της έκθεσης καθώς και **τη Διεύθυνση Επιχειρησιακών Μέσων ΛΣ- ΕΛ** του ίδιου Υπουργείου για την ασφαλή μεταφορά των μουσειακών κειμηλίων από τα Γ.Α.Κ.-Ύδρας,

στον Πρόεδρο του Ιδρύματος Ευγενίδου, **κ. Λεωνίδα Δημητριάδη-Ευγενίδη** για τη συνδιοργάνωση του εγχειρήματος και την αμέριστη υποστήριξή του, καθώς και την εξαιρετική ομάδα εργασίας του Ιδρύματος Ευγενίδου για τη συνεργασία, τον επαγγελματισμό και την αφοσίωσή τους,

**στο Ίδρυμα Μποδοσάκη** για τη χρηματοδότηση της ειδικής έκδοσης «Ημερολόγιο Γ. Σαχίνη» που πλαισιώνει την έκθεση,

στον τ. Πρόεδρο της Εφορείας των Γενικών Αρχείων του Κράτους καθηγητή **Ν. Ε. Καραπιδάκη (επιστ. Υπεύθυνο της έκθεσης) και τα μέλη της για** την υποστήριξή τους, καθώς στην καθηγήτρια **κυρία Τζελίνα Χαρλαύτη** (**επιστ. Σύμβουλο** της έκθεσης)

στο Ινστιτούτο Πληροφορικής και Τηλεματικής του Εθνικού Κέντρου Έρευνας και Τεχνολογικής Ανάπτυξης (ΕΚΕΤΑ/ΙΠΤΗΛ] **και το ΕΜΠ** για την υλοποίηση των ψηφιακών και εικονικών εφαρμογών

την Arcitectonofilia που είχε την ευθύνη του σχεδιασμού και της υλοποίησης της εικαστικής κατασκευής για τη φιλοξενία των εκθεμάτων αλλά και για τη χορηγία της

στον συνθέτη κύριο **Δημήτρη Πετσετάκη** για τη σύνθεση και παραχώρηση του μουσικού έργου με τίτλο **«Θάνατός δε επικυριαρχίαν απώλεσεν»,**

Τέλος, ευχαριστίες οφείλονται στα στελέχη της ομάδας εργασίας των Γενικών Αρχείων του Κράτους- που δυστυχώς, λόγω των ειδικών συνθηκών, δεν είναι μαζί μας σήμερα εδώ – (αρχειονόμους/επιμελητές της έκθεσης-συντηρητές-γραφίστα και την υπεύθυνη προβολής και επικοινωνίας) για την αφοσίωση στην πολύμηνη και εργώδη προσπάθειά τους, η οποία οδήγησε στην υλοποίηση του εγχειρήματος.